stanford-oval/wikipedia huggingface dataset:
פרבולה
פרבולות בעולם הפיזיקלי

בטבע, ניתן למצוא קירובים של פרבולות ופרבולואידים בסביבות רבות ומגוונות. הדוגמה הידועה ביותר להימצאות הפרבולה בהיסטוריה של הפיזיקה היא המסלול של חלקיק או של גוף בתנועה תחת השפעה של שדה כבידה אחיד ללא התנגדות אוויר (למשל, כדור שעף באוויר ללא כוחות מניעים ובהזנחת חיכוך האוויר). המסלול הפרבולי של גופים התגלה בניסויים של גלילאו בתחילת המאה ה־17, כאשר ביצע ניסויים עם כדורים המתגלגלים על מישורים משופעים. מאוחר יותר, נכונוּת הצורה הפרבולית של המסלולים הוכחה על ידי אייזק ניוטון. לעצמים לא־נקודתיים (כגון שחיין הקופץ ממקפצה לבריכה), העצם עצמו יכול לבצע תנועה מורכבת של תנועות עצמיות כגון סיבובים או רטט, אך מרכז המסה של העצם יבצע מסלול פרבולי בכל זאת. באופן כללי, כל המסלולים הללו הם קירוב של פרבולה; נוכחות התנגדות האוויר תמיד מעוותת את הצורה של המסלול, למשל, אולם במהירויות נמוכות, הצורה מהווה קירוב טוב לפרבולה. במהירויות גבוהות יותר, כמו בבליסטיקה, הצורה מעוותת מאוד, ולא מזכירה כלל פרבולה.
מצב אחר שבו פרבולה יכולה להופיע בטבע הוא בתנועות של גרמי שמים זה סביב זה, כלומר תנועה של כוכב־לכת או עצם אחר תחת השפעה של כוח הכבידה של השמש. המסלולים הפרבוליים הם מקרים מאוד מיוחדים בטבע; מסלולים אשר יוצרים היפרבולה או אליפסה נפוצים הרבה יותר. למעשה, המסלול הפרבולי הוא מקרה גבולי בין שני הסוגים הללו של מסלולים.
ניתן למצוא קירובים של פרבולות גם בצורה של הכבלים בגשרים תלויים. כבלים התלויים בחופשיות לא מתארים פרבולות אלא יותר עקומים קטנריים. אולם, תחת ההשפעה של עומס אחיד (לדוגמה, הסיפון של הגשר), צורת הכבלים מעוותת לכמעט פרבולה.
כמו כן, גם פָּרַבּוֹלוֹאידים מופיעים במספר מצבים פיזיקליים. הדוגמה הידועה ביותר היא מחזיר-אור פרבולי, העשוי ממראה או מתקן מחזיר אור אחר אשר מְרַכז אור או צורות אחרות של קרינה אלקטרומגנטית לנקודת מוקד משותפת. על פי האגדה, העיקרון של מחזיר־האור הפרבולי התגלה על ידי ארכימדס במאה ה־3 לפני הספירה, אשר בנה מראות פרבוליות כדי להגן על סירקוסאי שבסיציליה מפני הצי הרומאי, על ידי ריכוז קרני האור כדי להעלות באש את הספינות הרומיות. כיום ידוע שסיפור זה, שהופיע לראשונה בכתב במאה ה-8, אין בו ממש. העיקרון יושם גם בטלסקופים במאה ה־17. כיום, ניתן למצוא מחזירי־אור פרבוליים בטלסקופים מבוססי מראות, באנטנות גלי מיקרו (אנ') וצלחות לוויין, ובתחנות כוח תרמו-סולאריות המבוססות על קשתות פרבוליות.
ניתן למצוא את צורת הפרבולואיד גם בפני השטח של נוזל הנמצא במְכָל ומסובב סביב הציר המרכזי. במקרה זה, הכוח הצנטריפוגלי (כוח מדומה), גורם לפני השטח של הנוזל לעלות על הקירות של המכל תוך כדי קבלת צורה של משטח פרבולואידי.
ראו גם

פרבולואיד
קו השרשרת
גרף המציג את תכונת השיקוף, וכן את נקודת המוקד (כחול) והקו המדריך (ירוק).
מיקוד קרני אור בפרבולה ובפרבולואיד
צורה פרבולית הנוצרת על פני השטח של נוזל תחת סיבוב
הילרי ברטון

| --- | --- |

 לידה:  1 ביולי 1982 (בת 42) סטרלינג, ארצות הברית 
 שם לידה:  Hilarie Ross Burton 
 מדינה:  ארצות הברית 
 תקופת הפעילות:  מ-1999 
 מקום לימודים:  אוניברסיטת פורדהם  אוניברסיטת ניו יורק  Park View High School 
 בן או בת זוג:  ג'פרי דין מורגן (5 באוקטובר 2019–?) 
 מספר צאצאים:  2 
 פרופיל ב-IMDb
 
הילרי רוס ברטון (באנגלית: Hilarie Burton; נולדה ב-1 ביולי 1982) היא שחקנית, מנחת טלוויזיה, סופרת ואשת עסקים אמריקאית, הידועה בעיקר בשל תפקידה כפייטון סוייר בסדרת הדרמה "מגרש ביתי" מבית The WB, ומתפקידה כשרה אליס בסדרה "צווארון לבן" של ערוץ USA.
ביוגרפיה

ברטון נולדה ב-1 ביולי 1982 בעיר סטרלינג, ווירג'יניה שבארצות הברית. אביה הוא יוצא צבא ארצות הברית ואימה היא סוכנת נדל"ן. היא הבכורה מבין ארבעה ילדים בהם שלושה אחים. היא סיימה את לימודיה בבית הספר התיכון "פארק וויו" בשנת 2000, שם הייתה גזברית מועצת התלמידים בכיתה י', ובשנתה האחרונה בתיכון הייתה קפטנית קבוצת המעודדות, נשיאת מועצת התלמידים ומלכת הנשף.
בשנת 2007 ברטון יסדה חברת הפקות משלה, בשם SoGoPro. החל מ-2014 ברטון ובעלה הם הבעלים המשותפים (יחד עם חברו של מורגן, השחקן פול ראד) של סמואל'ס סוויט שופ, חנות ממתקים שהצילו מסגירה לאחר שהבעלים הקודם, חבר שלהם, מת בפתאומיות.
קריירה

הפריצה הראשונה של ברטון הגיעה כשנבחרה בשנת 2000 להנחות את התכנית "TRL" בערוץ MTV, בה היא מגישה סרטוני מוזיקה פופולריים. במקור היא הייתה אמורה להנחות פרק אחד, אבל המפיקים החליטו להציע לה עבודה קבועה. ברטון המשיכה בערוץ והנחתה את פרסי הווידאו קליפים של MTV לשנת 2000, ואת ספיישל הערוץ לשנה החדשה באותה שנה. ברטון שיחקה את עצמה בסדרת הדרמה "דוסון קריק" ב-2002, שסימנה את הופעת הבכורה שלה בטלוויזיה.
בשנת 2003 לוהקה לאחד התפקידים הראשיים בסדרת הדרמה של רשת The WB; "מגרש ביתי", שם גילמה את פייטון סוייר, נערה כשרונית ופופולרית בבית הספר שלה. ברטון שזכתה להצלחה ולשבחים על תפקידה, כמו גם צ'אד מייקל מאריי, סירבו לחזור לעונה השביעית של הסדרה. הדמויות שגילמו, פייטון ולוקאס, היו שתיים מחמש הדמויות הראשיות בסדרה, וסיפקו את אחד מסיפורי האהבה המרכזיים שלה.
ביוני 2005 שיחקה בסרט הבכורה שלה, "אחת משלנו"; הסרט זכה לביקורות חיוביות. ביוני 2008 כיכבה בסרט "הרשימה", שצולם בצפון קרוליינה. בינואר 2009 שיחקה בסרט "מחוזות הלילה" (Bloodworth), עיבוד של "מחוזות הלילה" של ויליאם גיי.
ביולי 2010 החלה ברטון לשחק בעונתה השנייה של סדרת הפשע "צווארון לבן" ובפברואר 2011 קיבלה תפקיד מרכזי בעונה השלישית של הסדרה, כחברתו של השחקן הראשי, ניל קאפרי (מאט בומר). היא נטלה חלק בשלוש מתוך שש עונותיה של הסדרה.
בשנת 2013 לוהקה לסדרת הדרמה של CBS; "בני ערובה", הגרסה האמריקאית לסדרת הישראלית באותו שם ששודרה בערוץ עשר.
בשנת 2015 הצטרפה עונה השנייה של סדרת המדע הבדיוני "אקסטנט" ברשת CBS, בכיכובה של האלי ברי. בשנת 2017 שיחקה את דמותה של ננסי ברונר בסרט "תתבגר כבר סמית'", לצד ג'ייסון לי וג'ייק ביוסי.
בשנת 2020 שיחקה בתפקיד אורח בסדרת הדרמה "מועצת האבות" ברשת NBC, את דמותה של מרגו.
באוגוסט 2024, פורסם כי סדרת המשך ל"מגרש ביתי" נמצאת בפיתוח בנטפליקס וכי ברטון, יחד עם סופיה בוש ודניל אקלס צפויות לתפקד כמפיקות בפועל של סדרת ההמשך.
קריירה > כתיבה

ב-5 במאי 2020 ברטון הוציאה לאור את הספר עיוני הראשון שלה "The Rural Diaries: Love, Livestock, and Big Life Lessons" דרך הוצאות הספרים הרפר קולינס.
הטרדות מיניות

באוקטובר 2017 חשפה ברטון כי השחקן והבמאי בן אפלק הטריד אותה מינית בעת ראיון בשנת 2003. היא סיפרה כי בעוד השחקן מחבק אותה, הוא נגע בשדיה בצורה מגונה. זמן קצר לאחר מכן פרסם אפלק התנצלות פומבית וטען כי מעולם לא התכוון לפגוע בה מינית, וכי הוא מתנצל על התנהגותו הלא ראויה.
בנובמבר אותה שנה חשפה כי בעת משחקה בסדרה "מגרש ביתי", פגע בה מינית במאי הסדרה פעמים רבות, לעיתים ברבים ולעיתים אף ליד אשתו. היא סיפרה כי במהלך שתי העונות הראשונות של הסדרה שוואן פגע בה מילולית בלבד, הטריד אותה בשיחות טלפון ושלח לה זרי פרחים, אך בשנת 2006, בנוכחות אשתו, שלח שוואן את ידו מתחת לחגורת מכנסייה. זמן קצר לאחר מכן, במהלך נסיעה משותפת, שוואן רכן אליה ונישק אותה למרות התנגדותה. בשנת 2007, במהלך מסיבה ובפני אנשים רבים, נישק אותה שוב, למרות התנגדותה. זמן מה לאחר מכן נכנס לחדרה במלון והחל ללטף אותה בצורה מגונה, ולאחר שהתנגדה - צעק עליה ופיטר אותה מצוות השחקנים, אך ביום שעזבה הופיע בפתח חדרה וביקש ממנה חיבק אחרון. הוא עמד שם זמן רב ועזב רק כשאיימה להתלונן במשטרה. לאחר שפרסמה את הסיפור, הצטרפו שחקניות רבות והתלוננו על שוואן.
ברטון סיפרה כי מקרים אלו פגעו בקריירה שלה בצורה קיצונית, וכי תקופה ארוכה סירבה לתפקידים בהם הייתה אמורה לגלם את הדמות הנשית המרכזית, מכיוון שחששה להיפגע מינית שוב.
חיים אישיים

בשנת 2004 נישאה לעוזר הבמאי של הסדרה "מגרש ביתי", איאן פרנג', בנו של המפיק גרג פרנג'. בשנת 2009 השניים התגרשו.
מאז 2009, ברטון נמצאת במערכת יחסים עם השחקן ג'פרי דין מורגן, המבוגר ממנה ב-16 שנה. לזוג יש בן, אוגוסטוס "גאס" שנולד ב-14 במרץ 2010, ובת, ג'ורג' וירג'יניה שנולדה ב-16 בפברואר 2018. השניים נישאו ב-5 באוקטובר 2019.
זמן קצר לאחר לידת בתה חשפה ברטון כי במהלך השנים ניסתה להיכנס פעמים רבות להיריון, אך איבדה את תינוקה מספר פעמים.
פילמוגרפיה > קולנוע

| שנה | סרט | תפקיד | הערות |
| --- | --- | --- | --- |
| 2005 | Our Very Own | בובי צ'סטר |  |
| 2007 | Normal Adolescent Behavior | ריאן |  |
| 2007 | The List | ג'ו ג'ונסון |  |
| 2008 | סולסטיס | אליסיה |  |
| 2008 | החיים הסודיים של הדבורים | דבורה אוונס |  |
| 2010 | מחוזות הלילה | הייזל |  |
| 2017 | Growing Up Smith | ננסי ברונר |  |
פילמוגרפיה > טלוויזיה

| שנה | סדרה | תפקיד | הערותת |
| --- | --- | --- | --- |
| 2008–2000 | Total Request Live | מנחה | 9 פרקים |
| 2002 | דוסון קריק | עצמה | פרק: "100 Light Years from Home" |
| 2003 | העולם האמיתי | מנחה | מנחת פרק איחוד |
| 2009–2003 | מגרש ביתי | פייטון סוייר | תפקיד ראשי (עונות 6–1); 130 פרקים |
| 2005 | Unscripted | עצמה | פרק: "#1.5" |
| 2008 | Little Britain USA | סטודנטית לסבית | פרק: "#1.6" |
| 2013-2010 | צווארון לבן | שרה אליס | תפקיד ראשי (עונה 3) תפקיד חוזר (עונות 2&4); 25 פרקים |
| 2012 | קאסל | קיי קפוצ'ינו | פרק: "An Embarrassment of Bitches" |
| 2012 | Naughty or Nice | קריסי קרינגל | סרט טלוויזיה של הולמרק |
| 2013, 2022 | האנטומיה של גריי | ד"ר לורין בוסוול | 4 פרקים |
| 2013 | בני ערובה | סמנת'ה | 4 פרקים |
| 2013 | Christmas on the Bayou | קטרינה "קאט" | סרט טלוויזיה של Lifetime |
| 2015–2014 | Forever | איוונה פיין / מולי | 2 פרקים |
| 2015 | Surprised by Love | ג'וסי מייפילד | סרט טלוויזיה של הולמרק |
| 2015 | אקסטנט | אנה שפר | 6 פרקים |
| 2015 | Last Chance for Christmas | אנני | סרט טלוויזיה של Lifetime |
| 2016 | כולנו יחד | קנדי | פרק: "Advanced Pretend" |
| 2016 | Summer Villa | טרי ראסל | סרט טלוויזיה של הולמרק |
| 2017–2016 | נשק קטלני (אנ') | קארן פאלמר | 6 פרקים |
| 2018 | The Christmas Contract | ג'ולי גידרי | סרט טלוויזיה של Lifetime גם מפיקה בפועל |
| 2019 | A Christmas Wish | פיית' | סרט טלוויזיה של Lifetime |
| 2020 | Friday Night in with the Morgans | מנחה | 7 פרקים גם מפיקה בפועל |
| 2020 | Council of Dads | מרגו | 6 פרקים |
| 2020 | Dear Christmas | קמאו | סרט טלוויזיה של Lifetime |
| 2021 | It Couldn't Happen Here | מנחה | סדרת פשע אמיתי; 6 פרקים |
| 2021 | Bridgewater | שלי הוסקינס | פודקאסט; 3 פרקים |
| 2022–2021 | המתים המהלכים | לוסיל | 2 פרקים |
| 2022 | Good Sam | גרטשן טיילור | תפקיד חוזר |
הערות שוליים

1 2  Joe Otterson, ‘One Tree Hill’ Sequel Series in Development at Netflix, Variety, ‏2024-08-30 (באנגלית אמריקאית)
↑  rotter.net, השחקנית הילארי ברטון מאשימה: בן אפלק הטריד אותי מינית - חדשות רוטר, באתר Rotter.net
↑  mschsms (2017-10-10), Ben Affleck Gropes Hilarie Burton On TRL, נבדק ב-2018-08-22
↑  Leight, Elias (2017-11-17). "Stephen Colbert Confronts Ben Affleck on Sexual Misconduct Accusations". Rolling Stone (באנגלית אמריקאית). נבדק ב-2018-08-22.
↑  CNN, Sandra Gonzalez,. "Ben Affleck apologizes to Hilarie Burton". CNN. נבדק ב-2018-08-22.{{cite news}}:  תחזוקה - ציטוט: extra punctuation (link)
↑  אשחר כהן, ‏"אני גאה בנשים האלה. כל הנשים אלה, ובאשתי", באתר ‏מאקו‏, 30 באוקטובר 2017
↑  Holloway, Daniel (2017-11-17). "'One Tree Hill' Cast, Crew Detail Assault, Harassment Claims Against Mark Schwahn (EXCLUSIVE)". Variety (באנגלית אמריקאית). נבדק ב-2018-08-22.
↑  ליטן לשינר, ‏חיים ב-Seret: סטאלון וסטיבן סיגל מואשמים בהטרדות מיניות, באתר "סרט", 20 בנובמבר 2017
↑  כוכב "האנטומיה של גריי" יילד את שני ילדיו, באתר ‏מאקו‏, 10 באפריל 2018
| --- | --- |
בקרת זהויות :  BnF: cb15116705b (data)  GND: 1299020925  ISNI: 0000 0001 1466 7242  LCCN: no2008061526  SUDOC: 16142032X  VIAF: 5227307   WorldCat (עם VIAF): 5227307
אביה אלף

| --- | --- |

 לידה:  25 באוקטובר 1959 (בת 65) 
 מדינה:  ישראל 
 השכלה:  האוניברסיטה העברית בירושלים 
 
אביה אלף (נולדה ב-25 באוקטובר 1959) היא עורכת דין ישראלית. מרצה בתחום עבירות צווארון לבן באוניברסיטה העברית בירושלים ובאוניברסיטת תל אביב. ניהלה את המחלקה הכלכלית בפרקליטות המדינה. נודעה בשל הביקורת הציבורית החריפה שהעבירה על החלטת היועץ המשפטי לממשלה יהודה ויינשטיין שלא להגיש כתב אישום נגד אביגדור ליברמן בפרשת "חברות הקש". עמדותיה פורסמו בספרה "תיק ליברמן - כתב האישום שלא הוגש".
ביוגרפיה

אביה אלף נולדה בתל אביב להוריה, שרה (לבית רכס), מורה ומנהלת בית ספר ואליעזר הולצר, מהנדס חשמל. עו"ד אלף הייתה חלק מגרעין נח"ל שהקים את הקיבוץ מצפה שלם בצפון ים המלח. בקיבוץ הייתה אלף גזברית, חברת ועדת קליטה ומדריכת גרעיני נח"ל המיועדים לקיבוץ.
אלף היא בעלת תואר ראשון ותואר שני בהצטיינות במשפטים מהאוניברסיטה העברית. במהלך לימודיה הייתה חברת מערכת כתב העת "משפטים". בשנת 1994 עבודת המחקר בנושא "פיצויים לנפגעי פעולות שלטוניות" שכתבה, זכתה בפרס נציב שירות המדינה לעבודות מחקר בתחום המינהל הציבורי. בין השנים 1984–1985 התמחתה בבית המשפט העליון בהנחייתו ובפיקוחו של ד"ר משה בייסקי, גם בתקופת מינויו כיו"ר ועדת החקירה לעניין ויסות מניות הבנקים וכן בין השנים 1985–1986 במשרדו של עו"ד ד"ר מישאל חשין, לימים משנה לנשיא בית המשפט העליון.
ב-1987 החלה את דרכה בפרקליטות מחוז ירושלים.ב-1992 עברה לפרקליטות המדינה והופיעה בבית המשפט העליון ובית המשפט המחוזי כארבע שנים במסגרת המחלקה הפיסקלית ובמסגרת המחלקה הפלילית כשנה נוספת. ב-1998 החלה לכהן כסגנית בכירה במחלקה הכלכלית וממונה על העבירות הכלכליות. ב-2004 מונתה למנהלת המחלקה הכלכלית בפרקליטות, תפקיד שמילאה תשע שנים, כל תקופת הכהונה הקצובה לו.
עו"ד אלף היא בוגרת קרן וקסנר, לעידוד מנהיגות ומצוינות בשירות הציבורי ובעלת תואר שני נוסף במינהל ציבורי מאוניברסיטת הרווארד. היא בוגרת קורס דירקטורים וקורס ניתוח דוחות כספיים בלהב, הפקולטה לניהול, אוניברסיטת תל אביב. פרשה מפרקליטות המדינה ב-2013 עם סיום קדנציה כחוק. כיום 2016, מרצה עו"ד אלף בפקולטות למשפטים של האוניברסיטה העברית ואוניברסיטת תל אביב על עבירות צווארון לבן ובפורומים מגוונים ומרואיינת רבות בתקשורת. היא מכהנת כיו"ר (משותף) בוועדת איסור הלבנת הון מחוז מרכז וחברה בוועדת איסור הלבנת הון ארצית של לשכת עורכי הדין.
במרץ 2019 נבחרה לכהן כיו"ר התנועה לטוהר המידות (תל"מ).
במאי 2019, לצד בכירים לשעבר בפרקליטות המדינה ובייעוץ המשפטי לממשלה, חתמה על גילוי דעת נגד חקיקת פסקת התגברות והרחבת חוק החסינות.
עו"ד אלף נשואה לאיל, מורה דרך, ואם לשלוש בנות.
עבודתה בפרקליטות

אלף החלה את עבודתה בפרקליטות בשנת 1987 וניהלה בין השנים 2004–2013, את המחלקה הכלכלית, לטיפול בעבירות צווארון לבן, בפרקליטות המדינה.
במהלך שנותיה בפרקליטות מילאה שורה של תפקידים במחלקות שונות: המחלקה הפיסקלית, המחלקה הפלילית, והמחלקה הכלכלית והייתה שותפה לפסקי דין עקרוניים בתחומים אלה. היא טיפלה בפרשות פליליות-כלכליות ובשחיתות שלטונית וליוותה חקירות רחבות היקף, כגון: פרשת אביגדור ליברמן, הנשיא עזר ויצמן, פרשת המינויים ברשות המיסים, ארגון הפנסיה הגרמנית, ראש הממשלה אהוד אולמרט, יו"ר דירקטוריון בנק הפועלים דני דנקנר, ראש עיריית רמת גן צבי בר, חברת "לה נסיונל" ומנהליה. המחלקה בראשותה הובילה את הטיפול בתיקי הלבנת הון, שידור פיראטי, הימורים באינטרנט, קניין רוחני ועוד.
ב-1995 ייצגה אלף את המדינה בפרשת ויסות מניות הבנקים בשלב הערעור. בשנים 1998–2006 הובילה את התביעה בתיק חברת הביטוח לה נסיונל, שבה הורשע מנכ"ל החברה משה פרג בניפוח שווי החברה ובהונאת המשקיעים, ונידון לחמש שנות מאסר. בדצמבר 2001 אלף והצוות בראשותה זכו בפרסי הצטיינות מנציב שירות המדינה ומשרד המשפטים על הטיפול בפרשה זו. זו הייתה פעם ראשונה שפרקליטים זכו בפרסים אלה. אלף המליצה בעת ניהול המשפט להגיש כתב אישום גם נגד הדירקטורים בחברה, ובהם בר כוכבא בן גרא שהיה מנכ"ל "הפניקס חברה לביטוח" ופרופ' חיים בן שחר.
בשנת 2011, בהתאם להמלצתה של אלף, החליט פרקליט המדינה משה לדור להגיש כתב האישום נגד יו"ר דירקטוריון בנק הפועלים ומנכ"ל אריסון השקעות לשעבר, דני דנקנר, על עבירות של קבלת דבר במרמה והפרת אמונים בתאגיד. באוקטובר 2013 הורשע דנקנר בעבירות הפרת אמונים בתאגיד וקבלת דבר בתחבולה. ב-19 בדצמבר 2013 נגזר דינו לשמונה חודשי מאסר בפועל ועוד שנת מאסר על תנאי ולקנס של מיליון ש"ח.
כמנהלת המחלקה הכלכלית, הייתה מעורבת בהתוויית מדיניות ויישומה בפועל, בעיקר בתחומי המאבק בשחיתות שלטונית, עבריינות כלכלית מתוחכמת, הלבנת הון. הייתה גם שותפה לתהליכי חקיקה בתחומים אלה. שימשה כפרקליט המחוז של רשות ההגבלים העסקיים וגורם מייעץ לבנק ישראל ולרגולטורים שונים. הייתה חברת הוועדה המתמדת הבינמשרדית למלחמה בתוצרים הכלכליים של ארגוני פשיעה וראש הצוות המשפטי ואחריות על התיקוף המשפטי של מוקד המודיעין המשולב.
הייתה חברה בוועדת שוק ההון של לשכת עורכי הדין 2008–2014; חברה בצוות שמטרתו בחינה מקפת של נושא אחריות פלילית של תאגידים במשרד המשפטים 2014–2010; יו"ר ועדת הכופר לפי חוק הפיקוח על מצרכים ושירותים 1990–2004; חברה בוועדת השופטת רוטלוי לבחינת זכויות הילד ויישומן בחקיקה, ובוועדות שונות לטיפול בקטין וההליך הפלילי; יו"ר הוועדה להערכה תקציבית בעניין מעורבות קטינים בהליכים פליליים; יו"ר ועדה פסיכיאטרית על פי החוק לטיפול בחולי נפש תשנ"א–1991.
עו"ד אלף הייתה אחראית להחלטות עקרוניות בתחום המיסים, המשפט הכלכלי ועברות צווארון לבן. ארגנה עשרות השתלמויות וימי עיון לגופים שונים במגוון נושאים: פלילי, כלכלי, פיננסי, איסור הלבנת הון, הילד וההליך הפלילי, תקיפה מינית, מדיניות התביעה בנושאים שונים, ועוד. אלף מפרסמת מאמרים בכתבי עת אקדמיים, ביטאונים מקצועיים ובתקשורת. היא מרצה בפורומים מגוונים בנושאי שחיתות שלטונית, הלבנת הון, עבירות כלכליות, אחריות התאגיד ונושאי משרה בתאגיד, אתיקה של רואי חשבון.
עבודתה בפרקליטות > מעורבותה בפרשת חברות הקש

באוגוסט 2009 העבירה המשטרה את תיק החקירה בפרשה למחלקה הכלכלית בפרקליטות. אלף הורתה לאנשי המחלקה להכין טיוטת כתב אישום, וזו הונחה על שולחנו של היועץ המשפטי לממשלה מני מזוז, בשלהי הקדנציה שלו בנובמבר 2009. לדבריה של אלף, "מזוז מחליט שלא להחליט... התחלף היועץ המשפטי ואז מתחילה הסאגה האין-סופית. משכו ומשכו, מסמסו ומסמסו. עד דצמבר 2012 כשוינשטיין החליט לא להגיש כתב אישום".
אלף כינתה את התנהלות ויינשטיין בפרשה "כרוניקה של סגירת תיק ידועה מראש". בשנת 2015 פרסמה את הספר "תיק ליברמן - כתב האישום שלא הוגש" ובו היא שוטחת את נקודת מבטה על האירועים החל מהתוודעותה לתיק ב-2005 ועד סגירתו הסופית על ידי היועץ המשפטי וינשטיין. לאחר שעזבה את הפרקליטות הרחיבה אלף את ביקורתה על היועץ המשפטי לממשלה וינשטיין כמי שעבודתו מאופיינת ב"דחיינות ו'הנחות סלב'", ואף ציינה שעצם המינוי של סנגור פלילי לראש התביעה "זה כמו למנות כומר לרבנות".
לקריאה נוספת

אביה אלף, תיק ליברמן: כתב האישום שלא הוגש. כנרת, זמורה-ביתן, דביר 2015
הערות שוליים

1 2 3 4 5  נעמה לנסקי, החורף של אביה, באתר ישראל היום, 11 בדצמבר 2015
↑   עידו באום, בכירה בפרקליטות: "תיק חברות הקש של ליברמן היה צריך להגיע למשפט", באתר הארץ, 12 במאי 2013
1 2   עידו באום, "ליברמן? היה צריך להגיש כתב אישום חמור בהרבה; אולמרט - זיכוי תמוה", באתר TheMarker‏, 18 במאי 2013
↑  התנועה לטוהר המידות, באתר www.facebook.com
↑  גילוי דעת מטעם בכירים לשעבר בפרקליטות המדינה ובייעוץ המשפטי לממשלה, 26 במאי 2019; גיא פלג, ‏"אסור ליטול מבית משפט את הסמכות", באתר ‏מאקו‏, 26 במאי 2019
↑  עומר נובינסקי, עונשו של משה פרג הופחת ל-5 שנים, באתר ynet, 10 במרץ 2008
↑  יובל יועז, ‏לדור החליט להעמיד לדין את דני דנקנר בגין לקיחת שוחד, באתר גלובס, 5 בספטמבר 2011
↑   יסמין גואטה, דני דנקנר נכנס לכלא: ירצה שמונה חודשי מאסר, באתר TheMarker‏, 2 בנובמבר 2014
1 2  אמנון לורד, הגיבנת של ויינשטיין: מדוע נסגר תיק ליברמן?, באתר מידה, 4 בפברואר 2016.
↑   אביה אלף, וינשטיין: דחיינות "והנחות סלב", באתר הארץ, 28 בינואר 2016
↑  העין השביעית, החלטה לא סבירה, באתר העין השביעית, 5 בינואר 2016
| --- | --- |
בקרת זהויות :  NLI: 987007297466805171  GND: 114130256X  ISNI: 0000 0004 0268 9737  LCCN: no2016072780  VIAF: 298291910   WorldCat (עם VIAF): 298291910
חביב שחאדה חנא

| --- | --- |

 לידה:  21 ביולי 1974 (בן 50) ראמה, ישראל 
 מוקד פעילות:  ישראל 
 מקום לימודים:  האקדמיה למוסיקה ולמחול בירושלים 
 שפה מועדפת:  עברית 
 כלי נגינה:  עוד, בוזוקי 
 פרסים והוקרה:  פרס אופיר למוזיקה המקורית הטובה ביותר (2007) 
 פרופיל ב-IMDb
 
חביב שחאדה חנא (בערבית: حبيب شحادة حنا; נולד ב-21 ביולי 1974) הוא מלחין ונגן עוד ובוזוקי ערבי-ישראלי. זוכה פרס אופיר למלחין הטוב ביותר (2007) על סרטו ביקור התזמורת.
ביוגרפיה

חנא נולד בכפר ראמה. תחילה למד מדעי המחשב בפקולטה למדעי המחשב בטכניון ומאוחר יותר החליט ללמוד הלחנה באקדמיה למוזיקה ולמחול על שם רובין בירושלים, ומוזיקולוגיה באוניברסיטה העברית בירושלים. בתקופה זו ניהל את הסניף הירושלמי של הקונסרבטוריון הלאומי הפלסטיני ולימד תאוריה ונגינה בעוד. כמו כן, ניגן עם "האנסמבל למוזיקה ערבית" בירושלים.
חנא מלחין פסקולים עבור סרטים דוקומנטריים ועלילתיים וכן למחזות. המוזיקה שלו מורכבת מסגנונות רבים:
אני כותב מוזיקה ערבית וגם מוזיקה מערבית. יש לי רקע והכשרה במוזיקה קלאסית מערבית וגדלתי על מוזיקה ערבית. בנוסף, אני מושפע גם מרוק ופופ וניתן לשמוע את ההשפעות הללו... מצד אחד אני מת על באך, אבל גם על "פיירוז",אום כולתום, ועל סטינג
על הלחנת פסקול ביקור התזמורת זכה ב-2007 בפרס אופיר למלחין הטוב ביותר.
ב-2008 ייסד בחיפה את בית הספר למוזיקה "אל משע'ל" (המעבדה, הסדנה) אשר ייחודו הוא בשפת ההוראה - ערבית.
חשבתי בעבר שהשינוי חייב להיות מבוסס על פוליטיקה, עכשיו אני מבין שרק מהתרבות הוא יכול לצמוח. רק דרך האמנות אפשר להילחם בדיכוי, בנסיגה לכיוון הדת, ובפיצול החברה.
חנא נשוי ומתגורר בחיפה.
סרטים להם כתב פסקול

2007: ביקור התזמורת
2008: תעודה כחולה
2008: חמישה גברים וחתונה
2008: עץ לימון
2010: "סופיר"
2021: ויהי בוקר
הערות שוליים

↑  חמישה גברים וחתונה - המוזיקה, ישראבלוג, 3 באפריל 2008
↑  נעם בן זאב, אל תגידו חפלה, באתר הארץ, 21 בנובמבר 2008
| 0 | 1 | 2 |
| --- | --- | --- |
| הקודם: 2006 - צוף פילוסוף ועדי רנרט ("אדמה משוגעת") | זוכה פרס אופיר למלחין לשנת   2007 - חביב שחאדה חנא ("ביקור התזמורת") | הבא: 2008 - אסף אמדורסקי ("איים אבודים")  וישראל ברייט ("אצבע אלוהים") |
| --- | --- |
בקרת זהויות :  NLI: 987012412002305171  BNE: XX4750293  BnF: cb166870560 (data)  GND: 1061520862  ISNI: 0000 0001 1825 6280  LCCN: n2009211847  MusicBrainz: bf69eee1-8fa9-4541-816c-053c7adaf3d1  RERO: 02-A014349281  SUDOC: 129594989  VIAF: 169290419   WorldCat (עם VIAF): 169290419
תהדיאה

תהדיאה או תהדייה (בערבית: تَهْدِئَة) היא מונח בערבית אשר משמעו רגיעה, או הפסקת אש זמנית.
המונח שכיח ושגור בשיח בין מערכת הביטחון הישראלית וארגוני הטרור הפלסטיניים, בבואם לנהל משא ומתן להשכנת שקט ורגיעה זמניים לאחר הסלמה ביטחונית, ולקראת ההסלמה הבאה.
המילה "תהדיה" נגזרת מהמילה "הודנה" שמשמעותה הפוגה. התהדייה משמשת להתארגנות של שני הצדדים: הפלסטיני והישראלי; חמאס למשל, באמצעות תיווך מצרי, עשה בכך שימוש לא פעם כאשר ספג אבדות כבדות, למשל, במהלך מבצע עופרת יצוקה וביקש רגיעה - שהתבררה כבקשה להתארגנות, לאחר שהארגון הצטייד ברקטות גראד ופאג'ר בעלות דיוק, יכולת הרס, וטווח העולים על יכולותיו של הקסאם.
דוגמה לשימוש במונח "רגיעה" היא כאשר מצרים משמשת כמתווכת במקרים שבהם החמאס מבצע ירי רקטות או פעילות טרור אחרת לעבר יישובים אזרחיים בדרומה של ישראל ובתגובה כוחות צה"ל מבצעים פעולות מניעה ותגמול, כשמצרים מבקשת להכריז על רגיעה משני הצדדים על מנת להימנע מהסלמה.[דרוש מקור: לדוגמה]
המושג מתייחס גם לרגיעה באופן כללי בין שני צדדים השרויים בסכסוך; כך למשל במהלך העימות המזוין בין חמאס לפת"ח ברצועת עזה, כמה ממדינות הליגה הערבית נרתמו לתווך בין שני הצדדים כדי להשיג "תהדיאה".
אלכסנדריה

ערך זה עוסק בעיר במצרים. אם התכוונתם למשמעות אחרת, ראו .
אלכסנדריה (בערבית: ٱلْإِسْكَنْدَرِيَّةُ, תעתיק: אָלְאִסְכַּנְדַרִיָּה; בערבית מצרית: اسكندريه; מיוונית: Αλεξάνδρεια; בקופטית: Ⲣⲁⲕⲟϯ – רַקוֹטִי או ⲁⲗⲉⲝⲁⲛⲇⲣⲓⲁ) היא עיר הנמל החשובה של מצרים ובעלת היסטוריה עתיקה. העיר משמשת כבירת המחוז הקרוי על שמה ושוכנת בצפון המדינה על שפת הים התיכון סמוך לשפך הזרוע המערבית של הדלתא של הנילוס כ-180 ק"מ מצפון-מערב לבירה קהיר.
היסטוריה > אלכסנדריה העתיקה

אלכסנדריה נוסדה בידי אלכסנדר מוקדון בשנת 334 לפנה"ס והוא קרא לה על שמו. תלמי הראשון, ששלט אחרי אלכסנדר, עשאה בירת מצרים. אלכסנדריה הייתה לפוליס יווני אופיינית, מלאה בגנים ובבנייני ציבור מפוארים. היום לא שרד כמעט דבר מן העיר העתיקה. סמוך לתחילת הספירה הנוצרית הייתה אלכסנדריה מרכז המדע והחכמה בעולם העתיק והעיר השנייה בגודלה באימפריה הרומית אחרי רומא. במרוצת הזמן הייתה לעיר מסחר חשובה ביותר בעולם העתיק. רציפים ארוכים השתרעו על חופה, ואניות באו אליה ממזרח וממערב. אחד ממלכי שושלת התלמיים יסד בה מעין אוניברסיטה, וגדולי המלומדים של העולם העתיק, ובהם אוקלידס, למדו והורו בה.
תלמי הראשון בנה את "המגדלור באלכסנדריה" על האי פארוס הסמוך אליה. מגדלור זה, הנחשב למגדלור הראשון בעולם, הוקם במאה השלישית לפנה"ס (285 לפנה"ס עד 247 לפנה"ס). זה היה המבנה הגבוה ביותר שהוקם אי-פעם בידי מהנדס יווני, והוא נמנה עם שבעת פלאי העולם העתיק. המבנה נהרס במאה ה-14 לספירה, ועל הריסותיו הקים מוחמד עלי בשנת 1842 את המגדלור העומד במקום היום.
תלמי הראשון גם יסד באלכסנדריה את הספרייה הגדולה הראשונה בעולם. סבורים שהכילה לא פחות מ-700,000 מגילות. הספרייה נשרפה ברובה בשנת 47 לפנה"ס, כשיוליוס קיסר כבש את העיר. מרקוס אנטוניוס חזר וחידש אותה.
היסטוריה > ימי הביניים עד העת החדשה

בשנת 616 כבשו הפרסים הסאסאנים את אלכסנדריה אולם הביזנטים הצליחו להחזיר לעצמם את השליטה בה אחרי זמן קצר ובשנת 640 היא נפלה לידי הערבים לאחר מצור שנמשך 14 חדשים, והספרייה נהרסה. הערבים העבירו את בירת מצרים לקהיר, ועל ידי כך פגעו במעמדה של אלכסנדריה. עם גילוי דרך ים חדשה להודו סביב יבשת אפריקה בשנת 1497 פחתה גם חשיבותה כעיר נמל ומסחר.
בשנת 1807, במהלך מלחמת אנגליה–טורקיה העיר נכבשה למספר חודשים על ידי הבריטים.
אלכסנדריה שבה והייתה לעיר נמל חשובה בימי מוחמד עלי (1769–1849), מקים מצרים החדשה. מוחמד עלי גם הביא לעיר מהנדסים אירופים לבנות בניינים גדולים בסגנון מערבי. חשיבותה המסחרית של העיר גדלה עוד יותר לאחר פתיחתה של תעלת סואץ בשנת 1869. בימי שלטון הבריטים, משנת 1882 הוסיפה העיר להתפתח. נמלה העמוק (אנ') היווה תחנה חשובה לאניות סוחר וצי בדרכן בין אירופה להודו.
אלכסנדריה המודרנית

על פי אומדן רשמי מתאריך 1 ביולי 2023 אוכלוסיית העיר מונה כ-5.36 מיליון בני אדם והיא העיר השנייה בגודלה במצרים. גם במאה ה-21 מהווה אלכסנדריה עיר מסחר ונמל חשובה הנפרשת לאורך כ-32 ק"מ של חוף הים התיכון. היא אחראית על כ-80% מהיצוא והיבוא של מצרים, ומהווה מרכז מסחרי חשוב בהעברת גז טבעי ונפט מסואץ.
בשנת 2002 הוקמה בה הביבליותיקה אלכסנדרינה, ספרייה ציבורית גדולה שמטרתה להיות מעין חידוש של הספרייה הגדולה של אלכסנדריה מהעת העתיקה. מבנה חשוב נוסף בעיר הוא אוניברסיטת אלכסנדריה, האוניברסיטה השנייה בגודלה במצרים.